Centurion-aanval: Verdagtes verskyn agter geslote deure | Maroela Media
Centurion-aanval: Verdagtes verskyn agter geslote deure
Ruan van Heerden (18) en een van sy medebeskuldigdes, Colson William Phelps (22) in die beskuldigdebank. 'n 17-jarige meisie word saam met hulle aangekla. (Foto: Christel Cornelissen)
Ruan van Heerden (18), die jong man wat daarvan beskuldig word dat hy sy ma, Magda (49), en pa, Barnie (54), tien dae gelede in hul huis in Pierre van Ryneveld aangeval het, het Maandag vlugtig saam met sy twee medebeskuldigdes in die Pretoriase landdroshof verskyn.
Van Heerden, Colson William Phelps (22) en 'n 17-jarige meisie het, omdat die meisie nog minderjarig is, agter geslote deure verskyn. Die drie jong mense het langs mekaar in die beskuldigdebank gestaan. Die meisie was geklee in 'n rooi kappiebaadjie en denimbroek. Haar lang blonde hare was in 'n poniestert vasgemaak.
Die drie staan tereg op aanklagte van poging tot moord, roof met verswarende omstandighede en motordiefstal.
Van Heerden is ure ná die aanval op sy ouers in Aliwal-Noord in die Oos-Kaap in hegtenis geneem. Die 17-jarige meisie is kort daarna in Waterkloof aangekeer. Phelps is 'n paar dae later by sy werksplek in The Grove-winkelsentrum in Pretoria in hegtenis geneem.
Volgens die voorlopige ondersoek het Van Heerden en die meisie na bewering die egpaar op 10 Januarie in die vroeë oggendure oorval en met 'n skerp voorwerp en 'n gholfstok aangerand. Die twee het daarna glo in Barnie se voertuig gevlug. Dit is ure later verlate in Tembisa opgespoor.
Magda is ernstig in die aanval beseer en is inderhaas na die Milpark-hospitaal in Johannesburg geneem. Barnie se beserings was nie so ernstig nie.
Stiaan Bekker, die familie se woordvoerder, het gesê Magda word steeds in die intensiewesorgeenheid van die hospitaal behandel. Barnie sterk tuis aan.
"Albei se toestand verbeter stadigaan, maar daar is baie wonde wat moet genees," het hy gesê.
Die saak teen die drie is uitgestel tot volgende maand.. Die 17-jarige meisie is vroeër al in die sorg van familie vrygelaat. Ruan van Heerden en Phelps gaan na verwagting tydens hulle volgende hofverskyning aansoek doen om borgtog. Hulle bly intussen in aanhouding.
Centurion gesinsgeweld hof In die nuus Ruan van Heerden
Die ma se geestelike verwondings sal nooit genees.
Die feit dat die laaitjie sommer ´n uber kan boek Aliwal noord toe en wiskey in ´n bar kan drink laat my aflei dat hy baie bederf was. Koppel bederftheid of iemand met issues aan dwelms en jy sit met ´n monster.
Ek dink nie net die Ma se geestelike verwondings nie, maar ook die Pa s'n. Wat 'n skok vir 'n ouer moet dit nie wees, om deur jou eie kind aangerand/ernstig beseer te word. Sterkte aan die 2 ouers.
Jennefer ek stem die wonde en seerplekke sal gesond word maar jou hart en siel is verewig geknak en oor daardie seer groei n rofie baie stadig of dalk nooit. Hierdie kinders het gedink(of nie gedink nie) die Ruan ou gaan lekker erf en die geld deel met die ander 2. Nou deel hulle sel saam. Skandelik!
Elke geslag probeer hul kinders anders grootmaak as wat hulle grootgemaak is. Tog leer die Bybel ons moenie die roede spaar nie. Ek sê nie mishandel jou kind nie. Myne het elkeen een goeie loesing gekry wat hulle vir altyd onthou het. Daarna kon ek net se 'Moeggepraat' en dan was hulle weer stroopsoet. Vandag is hulle self ouers en kan ek met trots sê, my kinders het goed uitgedraai.